《书吴熙老醉杜甫像》
宋代·林敏功

清晨出寻酒家门，蹇驴破帽衣悬鹑。年年碧鸡坊下路，野梅官柳惯寻春。

酒钱有无俱醉倒，改罢新诗留腹稿。儿童拍手遮路衢，拾遗笑倩旁人扶。

百年风雅前无古，沈宋曹刘安足数。后来一字人难补，君莫笑渠作诗苦。

作者简介：蕲州蕲春人，字子仁。年十六预乡荐，下第归，杜门不出凡二十年。哲宗元符末诏征不赴。与弟林敏修居比邻，终老以文字相友善，世称二林。徽宗政和中赐号高隐处士。